**SPrÁva o Účasti verejnosti na Tvorbe právnych Predpisov**

Zámer vyhlásiť Národný park Veľká Fatra, jeho zóny a ochranné pásmo bol oznámený listom Okresného úradu Žilina OU-ZA-OSZP1/2022/057415-001/Drn z 8. decembra 2022 dotknutým subjektom podľa § 50 zákona č. 543/2002 Z. z. o ochrane prírody a krajiny v znení neskorších predpisov. Bol zverejnený na úradnej tabuli Okresného úradu Žilina, ako aj všetkých dotknutých obcí. Následne, po uplynutí lehoty na pripomienky, Okresný úrad Žilina zvolával prerokovania k vzneseným pripomienkam, pričom 98 dotknutých subjektov vznieslo viac ako 500 pripomienok, ktoré boli prerokované v období od 17. apríla 2023 do 28. apríla 2023. Následne boli realizované ďalšie rokovania zo strany Ministerstva životného prostredia Slovenskej republiky.

Verejnosť bola o príprave návrhu nariadenia vlády Slovenskej republiky, ktorým sa vyhlasuje Národný park Veľká Fatra, jeho zóny a ochranné pásmo, informovaná aj prostredníctvom predbežnej informácie zverejnenej v informačnom systéme verejnej správy Slov-Lex (<https://www.slov-lex.sk/legislativne-procesy/SK/PI/2023/102>).

Podľa čl. 10 ods. 3 legislatívnych pravidiel vlády Slovenskej republiky „Vyjadrenie k predbežnej informácii sa zasiela prostredníctvom portálu v lehote určenej predkladateľom.“ K predbežnej informácii boli podané 3 zásadné pripomienky, z ktorých 1 sa týkala výlučne Národného parku Poloniny. 2 všeobecné pripomienky požadujú stiahnutie predbežnej informácie a odklad procesu pripomienkovania zverejnených zámerov zonácií troch národných parkov z dôvodu, že neboli vyhodnotené pripomienky predložené orgánu ochrany prírody k zámerom, čím podľa vyjadrenia k predbežnej informácii návrhy nariadení vlády SR neprešli procesom podľa zákona č. 543/2002 Z. z. o ochrane prírody a krajiny v znení neskorších predpisov. Predkladateľ informoval verejnosť o príprave legislatívnych materiálov v dostatočnom predstihu počas procesu prerokovania pripomienok k zverejneným zámerom príslušných okresných úradov, čo nie je v rozpore so zákonom. Zverejnený zámer vyhlásiť zóny národného parku a vyhodnotenie pripomienok k tomuto zámeru bol neskôr podkladom pre prípravu návrhu nariadenia vlády SR, ktorým sa vyhlasuje Národný park Veľká Fatra, jeho zóny a ochranné pásmo. Takto vypracovaný návrh nariadenia bol zverejnený v informačnom systéme verejnej správy Slov-Lex (<https://www.slov-lex.sk/legislativne-procesy/SK/LP/2023/467>) v súlade so zákonom č. 543/2002 Z. z.